Ale taki wnerwiony baby, jak moja kamratka Gita, toście nie widzieli! Co łona nie wyrobio, co nie wynokfio i nie wyłonaco! Gowa boli! Ale to je tako baba, nie idzie łony dogodzić.
Beztoż jo kozała Gicie wlyź na koło i pendlować gibko razym sy mnom, tam, kaj jes woda, kaj idzie łachy pościepywać i bez mała po nagu łazić. Pendalowała, aż se gyry strzaskała a potym wlazowała do wody, gymba miała uśmiychniynto i już nie nerwowała sie. Tam sie mogła legnońć, mogła tyż, wiela, yno chciała, gapić sie na chopów kere lubiom yntkowanie i pić zimne piwo. Zoboczyła, co cołki dzyń idzie sie nad wodom skryć przed tom hycom. I nie bydzie źle... Paczcie yno, jak Gita umiała wyciepnońć ze siebie nerwowanie, skiż tego co jes gorko. Życa wszyjstkim, coby tyż znodli do siebie konseczek dnia i popyndalowali na kole tam, kaj jes woda. Możno sie tam razym stykniymy, to se pogodomy!
Mi sie zdo, co yno niekerzy, co łażom już do roboty, nie chcom coby było gorko. Jak zapytocie szkolorzy, abo bajtli, to sie dowiycie, co do nich to jes wielgo radoś, jak jes gorko. I niy ma sie co tymu dziwać. A teroski, wszyjstkie szkolorze ze bytomskich szkół, liczom godziny i niy mogom sie już doczekać, na tyn łostatni dzwonek, kery bydzie jak srobi sie wakacyjno laba. Łaziyli do szkoły bez cołki rok, skiż tego teroski czekajom na ta laba, jak na coś nojlepszego. Bydom legać nad wodom, bydom skokać, yntkować ze starzykiem abo wynokfiać coś blank fajnego. Niech bydzie gorko, niech bydzie radoś do szkolarzy i wszyjstkich bajtli! My bydymy ich wahować. Paczcie tam jako i byćcie zdrowe.
ANA
szl_Latn szl_Latn szl_Latn mri_Latn